Ostaj mi zbogom, ljubavi

***Ostaj mi zbogom, ljubavi*** sedmi je studijski album sarajevske pop grupe Hari Mata Hari. Sniman je od januara do februara 1994. u studiju In Takt u Gelsenkirchenu, Njemačka, koja ga je ubrzo nakon snimanja i objavila na CD i kaseti. Jedini je album ove sarajevske pop grupe snimljen tokom rata u Bosni i Hercegovini.

## O albumu 
Nakon snimanja ovog muzičkog albuma, raspored pjesama na CD-u i kaseti je različit. U odnosu na prethodne albume i muzička postava koja ga je snimila je izmijenjena. Umjesto kompozitorskog i sviračkog dueta braće Adija i Ede Mulahalilovića na snimanju pjesama za ovaj album akustičnu gitaru svirao je Mario Igrec, a klavijature Branimir Mihaljević. Od redovne postave, tu su Željko Zuber na bas-gitari, a na bubnjevima Izudin Kolečić, dok je grupu nastavio da predvodi pjevač i vođa grupe Hajrudin Varešanović. Tu je i gost muzičar Sead "Zele" Lipovača na električnoj, koji je dva mjeseca ranije u istom In Takt studiju u Njemačkoj s Divljim jagodama snimio album "Labude, kad rata ne bude".

Većinu pjesama komponirao je Varešanović (osim "Poletjela golubica" Suada Arnautovića, "Ti si mi droga" Adija Mulahalilovića i "Bilo je lijepo dok je trajalo" autorsko djelo Milorada Lukića), a uradio je i aranžmane na tekstove Fahrudina Pecikoze. Na albumu se nalazi osam pjesama odsviranih u pop i disko stilu sa mješavinom bržih i laganijih plesnih pjesama s diskretnim primjesama bosanskohercegovačke narodne muzike.

A-stranu otvara obrada velikog hita iz 1979. "Poletjela golubica" grupe Zov u kojoj je pjevao Varešanović. On je otpjevao obradu ove pjesme u pop-rok maniru u duetu sa Halidom Bešlićem. Za njom slijedi sentimentalna balada "Ja sam kriv što te moram voljeti". "Ti si mi droga" je plesna pjesma u latino ritmu uz zanimljivo muziciranje Maria Igreca na akustičnoj gitari. A-stranu zatvara autorsko djelo Milorada Lukića, balada "Bilo je lijepo dok je trajalo" s primjesama francuske šansone, koju obogaćuje muziciranje na harmonici Muhameda Šehića "Hamića". Za ovu pjesmu snimljen je i video spot.
B-stranu otvara "Sam pao, sam se ubio" plesna disko i pop pjesma uz istaknute prateće pjevačice. "Da mi je ova pamet bila" je jedna od rijetkih pjesama s kojima je grupa Hari Mata Hari napravila muzički osvrt na novokomponovanu narodnu muziku. Album zatvaraju dvije odlične balade "Poslije nas" i naslovna "Ostaj mi zbogom ljubavi" s lirskim muziciranjem Maria Igreca na akustičnoj gitari.

Ovo muzičko ostvarenje predstavlja još jedan dobar album sarajevskog sastava uz kvalitetne pjevačke izvedbe Hajrudina Varešanovića, koji je ujedno pokazao i dobro kompozitorsko umijeće. Također, važno je napomenuti dobru instrumentalnu pratnju ostalih muzičara iz grupe Hari Mata Hari, kao i gostujućih muzičara. Ubrzo nakon njegovog objavljivanja, album je postigao dobar uspjeh kod publike, unatoč ratnom stanju u Bosni i Hercegovini. "Ostaj mi zbogom ljubavi" još je jedna potvrda njihovog istaknutog mjesta među ostalim pjevačima i muzičkim grupama sarajevske pop rok škole i ujedno dobar primjer saradnje s muzičarima sa zagrebačke pop rok scene. Dizajn za omot uradio je Davor Papić,

## Spisak pjesama 
Na albumu se nalazi 8 pjesama, po četiri na obje strane albuma.

## Članovi grupe 
*Hajrudin Varešanović – vokal
*Izudin Kolečić – bubnjevi  
*Željko Zuber – bas-gitara 
*Branimir Mihaljević – sintisajzer
*Mario Igrec - akustična gitara

## Gostujući muzičari 
* Muhamed Šehić - harmonika

## Izvori 
Kategorija:Albumi Hari Mata Harija
Kategorija:Albumi iz 1994.
Kategorija:Albumi u izdanju In Takt Recordsa